DRAMMEN: Fredag ble en kvinnelig saksbehandler på byggesakskontoret i Drammen kommune siktet for grov korrupsjon. I formiddag møtte en mannlig saksbehandler fra det samme kontoret på politihuset i Drammen – også han siktet for grov korrupsjon.

Mannen kom til politihuset sammen med sin forsvarer Preben Askø. I flere timer forklarte mannen seg for politiet.

Etter avhøret ble mannen fraktet i politiets arrest der han må tilbringe natten. Torsdag morgen skal politiets jurister ta stilling til om mannen skal fremstilles for varetektsfengsling eller løslates.

- Han erkjenner ikke straffskyld for grov korrupsjon. Og han erkjenner ikke å ha samarbeidet med kvinnen for å oppnå egen vinning, sier Askø etter avhøret.

- Han er en familiefar og tar dette tungt. Derfor ser han fram til at politiet skal bli ferdig med etterforskningen og vil ha saken opplyst så godt som mulig. Derfor forklarte han seg også åpent for politiet, fortsetter advokaten.

- Erkjenner har straffskyld for noe?

- Det ønsker jeg ikke å kommentere.

Drammens Tidende vet at kommuneledelsen har vært klar over at den nye siktelsen ville komme på bordet.

LES ALT OM KORRUPSJONSSAKEN HER

Kollegaen også siktet

Den kvinnelige saksbehandleren skal ha mottatt penger for å gi tiltakshavere fordeler. Blant annet skal hun ha mottatt penger for å godkjenne prosjekter som tidligere har blitt avslått, benyttet falske ledersigneringer for å få godkjent prosjektene hun mottok penger for, og hun skal også ha godkjent tiltak som normalt sett ikke ville blitt godkjent.

Totalt etterforsker politiet rundt 30 tiltak, med i overkant av 20 tiltakshavere, som kvinnen skal ha trikset med.

Det store flertallet av utbyggerne har innvandrerbakgrunn, og flere av dem stammer fra det samme miljø.

Strafferammen ligger på 10 år.

Nå er en av hennes kolleger siktet for grov korrupsjon i de samme prosjektene.

Det betyr at mannen også mistenkes grove lovbrudd i sin jobb som saksbehandler hos Drammen kommune.

Samarbeid?

Rett etter klokken 10.00 i formiddag møtte mannen, og hans forsvarer, opp hos politiet for å gi sine forklaringer til mistanken om grov korrupsjon til økokrimavsnittet hos tidligere Søndre Buskerud politidistrikt.

Hans kvinnelige kollega ble pågrepet, og fredag varetektsfengslet i fire uker. Bakgrunnen er at politiet fryktet at hun kunne ødelegge bevis om hun gikk fri mens etterforskningen pågikk. Så langt er det uklart om også mannen blir pågrepet og fremstilt for varetektsfengsling.

- Varetektsfengsling er noe vi nå vil vurdere, sier Ole Johan Brett, leder for økokrimavsnittet til Drammens Tidende i formiddag.

Det er på det rene at politiet mener det har vært et samarbeid mellom de to siktede, og politiet jobber nå med å kartlegge i hvilken utstrekning de to har drevet ulovlighetene de er siktet for sammen.

- Det er all grunn til å tro at det er et samarbeid mellom de to, sier en kilde til Drammens Tidende.

Politiet skal ha funnet at den mannlige saksbehandleren også dukker opp i sakene til den allerede fengslede kvinnen.

NRK mener å kjenner til at det i minst ett tilfelle er overført i underkant av 100.000 kroner fra mannen til den kvinnelige kollegaen på byggesaksavdelingen.

Dette er straffelovens § 276 b. Grov korrupsjon straffes med fengsel inntil 10 år. Medvirkning straffes på samme måte.

Ved avgjørelsen av om korrupsjonen er grov skal det blant annet legges vekt på om handlingen er forøvd av eller overfor en offentlig tjenestemann eller noen annen ved brudd på den særlige tillit som følger med hans stilling, verv eller oppdrag, om den har gitt betydelig økonomisk fordel, om det forelå risiko for betydelig skade av økonomisk eller annen art, eller om det er registrert uriktige regnskapsopplysninger, utarbeidet uriktig regnskapsdokumentasjon eller uriktig årsregnskap.